Suomalainen teateriseura
Suomalainen teateriseura jätti eilis-aamuna kaupunkimme, lähtien täältä Haminaan, jossa se jonkun ajan tulee näyttelemään. Viime tiistaina oli täällä seuran viimeinen näytäntö, jossa esiteltiin Victor Hugo’n mieltä jännittävä drama: ”Maria Tudor.” Näytelmän päähenkilöjen osia toimittivat rouvat Lundahl, ”kuningatar Mariana”, ja Aspegrén, ”Janena”, sekä herrat Böök, ”Fabiano Fabianina”, Leino, ”Gilbertinä”, Kallio, ”Simon Renardina”, Wilho, ”Juutalaisena” ja ”Eneas Dulvertonina”, ja Tervo, ”vanginvartiana”, kaikki kiitettävästi. Katsojat näyttivätkin heille mieltymystään ja kiitollisuuttaan innokkailla käsitaputuksilla ja esiin huutamalla kaikkia, erittäin rouvia Lundahl ja Aspegrén sekä herroja Wilho, Leino ja Böök. Näyttelijäseuran kaikista onnistuneista näytännöistä täällä tällä kertaa saatamme lopuksi totuuden mukaan yleisesti sanoa, että jo kohta ”alku työn lannisti, lopussa kiitos seisoi.”

Toissa iltana laittoivat useammat kaupunkilaiset näyttelijä-kunnalle seurahuoneessa jäähyväis-pidot, joissa tavalliset pitotemput tehtiin: puheita pidettiin, laulettiin, maljoja juotiin, tanssittiin j. n. e.

Lähde: Päijänne 8.11.1878.

Asiatekstit
Minna Canth
Päijänne
1878